બપોરના સમયે આમ તો આખું ગામ જંપી ગયું હોય, પણ એસ.ટી. બસ આવવાના સમયે બસસ્ટૅન્ડે થોડી ચહલપહલ શરૂ થાય. દૂરથી ધૂળના ગોટા ઊડતા દેખાય ત્યાં બસસ્ટૅન્ડ ઉપરની હૉટેલ સજીવ બની જાય - હૉટેલ એટલે પતરાંના શેડ ઉપર થાંભલીને ટેકે તાલપત્રી કે કંતાન બાંધીને બનાવેલ છાપરું, બહારના ભાગમાં હચમચી ગયેલ જર્જરિત બાંકડા ને ચા પાણીના કપ-રકાબી રાખવા જૂનું ટેબલ, અંદર સ્ટવ અને ચા બનાવવાનાં સાધન, બહાર કપ-રકાબી સાફ કરવા ભરેલ બાલદી, ગલ્લા ઉપર ગોઠવેલ કાચની બરણી - આટલી અસ્ક્યામત.